ሦስት መቶ ሚሊዮን ብር የሚገመት ጥጥ ለብክነት መጋለጡ ተጠቆመ
ወደ 200 ሺሕ ኩንታል የሚጠጋና በግምት እስከ 300 ሚሊዮን ብር የሚገመት ጥጥ ለብክነት መጋለጡ ተሰማ፡፡  ይህ ያህል መጠን ያለው ጥጥ በአሁኑ ወቅት በየመዳመጫ ፋብሪካዎች ተራ እየጠበቀ እንደሚገኝ ሪፖርተር ያነጋገራቸው ምንጮች ተናግረዋል፡፡ እነዚህ ምንጮች እንደገለጹት፣ በመዳመጫ ፋብሪካዎች እጥረት ምክንያት ችግሩ ተፈጥሯል፡፡ በዚህም ምክንያት ከፍተኛ መጠን ያለው ጥጥ ለብክነት ተጋልጧል፡፡በአሁኑ ወቅት በአገሪቱ ውስጥ ከሚገኙ 17 የሚጠጉ የጥጥ መዳመጫ ፋብሪካዎች መካከል ሰባቱ ብቻ ጥጥ እየዳመጡ እንደሚገኙ፣ እነዚህም ቢሆኑ ከአቅማቸው በታች እንደሚሠሩ የኢትዮጵያ ጥጥ አምራቾችና የመዳመጫ ባለቤቶችና  ላኪዎች ማኅበር ሊቀመንበር  ሼክ የሱፍ ኡመር ለሪፖርተር ተናግረዋል፡፡ሞጆ አካባቢ የሚገኙ የመዳመጫ ፋብሪካዎች ላይ ብቻ ለአሥር ቀናት ያህል 37  የጭነት ተሽከርካሪዎች ተራቸውን እየጠበቁ እንደሚገኙ አክለዋል፡፡አቶ የሱፍ እንደሚሉት፣ እርሳቸው በሚያስተዳድሩት የማዳመጨ ፋብሪካ ብቻ ወደ 20 ሺሕ ኩንታል የሚጠጋ ጥጥ ተከማችቷል፡፡ የፋብሪካው የተለያዩ ዕቃዎች በማርጀታቸውና በብልሽት ብቻ በዚህ ዓመት 96 ሺሕ ኩንታል ብቻ መዳመጣቸውን፣ ይህም ከሚጠበቀው በግማሽ ያነሰ እንደሆነ አስረድተዋል፡፡በአሁኑ ወቅት ጥጥ አምራቾች ከሁለት እስከ ሦስት ወራት ጥጣቸው በመጋዝን ተቀምጦ እንደሚገኝ ምንጮች ይናገራሉ፡፡ሌላው በአገሪቱ ባለው የመዳመጫ እጥረት ከቤንሻጉል ጉምዝ ክልል ከ900 እስከ 1,000 ኪሎ ሜትር ተጉዘው ጥጥ ጭነው የሚመጡ መኪናዎች እንዳሉ፣ እስከ 400 ኩንታል በአንዴ መጫን የሚችሉ መኪኖች ከ200 እስከ 250 ኩንታል ብቻ እየጫኑ እንደሚገኙ እነዚሁ ምንጮች ይገልጻሉ፡፡ከዚህ ጋር በተያያዘ ሪፖርተር ያነጋገራቸው ሌሎች የጥጥ አምራቾች እንደተናገሩት ከሆነ፣ በዚህ የምርት ዓመት ካለፈው በተለየ ጥጥ ሳይዳመጥ በመቅረቱ፣ ከአምራቾች ይቀበሉ የነበሩ የጨርቃ ጨርቅ ፋብሪካዎች ጥጡ ካልተዳመጠ መቀበል በማቆማቸው ችግሩ ተባብሷል፡፡በተጨማሪም ከአምራቾች ጥጥ ይቀበሉ የነበሩ እንደ ኤልሲ አዲስ ካሉ የጨርቃ ጨርቅ ፋብሪካዎች ከአሁን ቀደም ከክፍያ ጋር በተፈጠረ ችግር ሳቢያ፣ ጥጥ አምራቾች እያቀረቡ አለመሆናቸው እንደ ምክንያት ተገልጿል፡፡ከአሁን ቀደም በቱርክ ባለሀብቶች ይተዳደር የነበረው ይህ ፋብሪካ ባለሀብቶቹ ከልማት ባንክ የተበደሩትን ብድር ሳይከፍሉ ከአገር መኮብለላቸው ይታወሳል፡፡  በተጨማሪም ባለሀብቶቹ ከጥጥ አምራቾች እስከ 20 ሚሊዮን ብር የሚጠጋ ጥጥ ከወሰዱ በኋላ ክፍያውን ሳይፈጽሙ መቅረታቸው አይዘነጋም፡፡የአንዳንዶቹ ጥጥ አምራቾች ጉዳይ አሁን በሕግ ተይዟል፡፡ በተጨማሪ ለችግሩ መፍትሔ መሆን ይችል ነበር ሲሉ አምራቾቹ የጠቀሱት ዘንድሮ የአገር ውስጥ አምራቾች ጥጥ ወደ ውጭ ልከው መሸጥ እንዲችሉ ቢፈቀድም፣ ጥጡ መዳመጥ አለበት መባሉ ለችግሩ መፍትሔ እንዳይሆን አድርጎታል ሲሉ ይከራከራሉ፡፡ሌላው ችግሩ እንዲቃለል መንግሥት ባለሀብቶች የማዳመጫ ፋብሪካዎችን ለመክፈት የሚያደርጉትን ጥረት ማበረታታት አለበት በማለት ያስረዳሉ፡፡ከጉዳዩ ጋር በተያያዘ ሪፖርተር ያነጋገራቸው የኢትዮጵያ ጨርቃ ጨርቅ ኢንዱስትሪ ልማት ኢንስቲትዩት የሕዝብ ግንኙነት ኃላፊ አቶ ባንቲሁን ገሠሠ ያለውን መጨናነቅ ያመኑ ሲሆን፣ በኢንስቲትዩቱ በኩል ባለሀብቶች የጥጥ መዳመጫዎችን እንዲከፍቱ ዕገዛ እየተደረገ እንዳለና ምርቱ በሚሰበሰብባቸው አካባቢዎችም ተመሳሳይ የመዳመጨ ፋብሪካዎች እንዲከፈቱ ጥረቶች እየተደረጉ ነው ብለዋል፡፡በኢንስቲትዩቱ በየካቲት 2009 ዓ.ም. በቀረበ የሰባት ወራት ሪፖርት መሠረት፣ ከ138 ሺሕ ቶን ጥሬ ጥጥ 51 ሺሕ ቶን የተዳመጠ ጥጥ ተገኝቶ ነበር፡፡ 